Ayen daɣen ixulfen akk timucuha niḍen, tmacahut-a n Bu yedmimmen, allus yeṭṭef deg-s amur ameqqran n teḥkayt acku timsiwin ɛawdent-d i tmacahut-nni mi akken itt-id-yules uwadem-nni agejdan (taqrurt-nni). Deg tmacahut-agi, wwint-d awal ɣef teqrurt-nni i yeǧǧa gma-s deg tesraft, maca mi tuɣal teffeɣ-d seg tesraft-nni, tezweǧ tesɛa sin n warrac tuɣal truḥ ɣer gma-s am tmattart, tensa ɣur-s.Tuɣal tebda tettales-d cwiṭ cwiṭ deg teḥkayt-is. Ɣef waya timsiwin-nni ɛawdent-d i tmacahut-nni, ḥala tamsiwt S.M ur tt-id-tullis ara akken tella, tefkad kan agzul. Tuder-d kan ineḍruyen igejdanen, wid ɣef wacu tebna tmacahut-nni (tenna-d kan belli trebba-d gma-s ami meqqer, tezweǧ-as imir wwin-tt ɣer tesraft ǧğan-tt dina, isellek-itt-id uɛeṭṭar yewwi-tt), imir tkemmel taḥkayt-is.Ɣef waya, ara naf, deg tfelwit-a,belli tamsiwt S.M, aṭas n yineḍruyen ur d-tebdir ara mi akken i ten-id-bedrent tiyaḍ. Imi ur tessemres ara allus am tiyaḍ, kra n yineḍruyen ur d-ttwabedren ara.